ประชาชนให้ความสนใจร่วมงานสัปดาห์หนังสือแห่งชาติ ครั้งที่ 51 สัปดาห์หนังสือนานาชาติ ครั้งที่ 21 เป็นจำนวนมาก
บรรยากาศงานสัปดาห์หนังสือแห่งชาติ ครั้งที่ 51 และสัปดาห์หนังสือนานาชาติ ครั้งที่ 21 วันนี้(2 เม.ย.66) พบประชาชนให้ความสนใจเข้าร่วมงานเป็นจำนวนมาก ซึ่งปีนี้ได้กลับมาจัดงานที่ศูนย์การประชุมแห่งชาติสิริกิติ์อีกครั้งนับตั้งแต่ ปี 2562 หรือในรอบ 4 ปี โดยจัดขึ้นภายใต้ธีม “Bookfluencer” สะท้อนความนิยมของกลุ่มคนที่มีอิทธิพลต่อความคิดและการตัดสินใจในยุคปัจจุบัน เพื่อสร้างแรงดึงดูดให้ทุกคนเป็นคนใหม่ในเวอร์ชันที่ดีกว่าผ่านการอ่านหนังสือ ในบรรยากาศแห่งการเรียนรู้ที่มีการจัดเป็นโซนนิทรรศการ โซนงานเสวนา และโซนกิจกรรมร่วมสนุกมากมาย กว่า 333 สำนักพิมพ์ 905 บูธร้านค้า โดยแบ่งโซนจำหน่ายเป็น 7 หมวด ได้แก่ หนังสือเด็กและการศึกษา หนังสือต่างประเทศ หนังสือเก่า หนังสือการ์ตูนและวัยรุ่น หนังสือนิยายและวรรณกรรม, หนังสือนิยายวายและหนังสือทั่วไปให้ได้เลือกซื้อกันนางสาวจันทิมา คงคาหลวง เจ้าหน้าที่จากมูลนิธิโครงการสารานุกรมไทยสำหรับเยาวชนฯ เปิดเผยว่า บูธมูลนิธิโครงการสารานุกรมไทยสำหรับเยาวชน เป็นบูธหนังสือที่มอบความรู้ให้แก่เด็กในวัยต่างๆ และผู้ใหญ่สามารถนำไปใช้ประโยชน์ได้ โดยเนื้อหาจะเน้นความรู้ที่เกิดขึ้นและใช้อยู่ในประเทศไทย ด้านนางอัญชลิกา การะเกต เปิดเผยว่า ตั้งแต่เปิดประเทศให้นักท่องเที่ยวเดินทางข้ามจังหวัดได้ การจัดงานในปีนี้จึงคึกคักกว่าปีก่อน โดยตนมาร่วมงานสัปดาห์หนังสือทุกปี เนื่องจากบุตรหลานชื่นชอบการอ่านหนังสือตามรอยภาพยนตร์และซีรีส์ ทำให้บุตรหลานมีสมาธิมากขึ้น สำหรับประชาขนที่สนใจ งานสัปดาห์หนังสือแห่งชาติ ครั้งที่ 51 และสัปดาห์หนังสือนานาชาติ ครั้งที่ 21 โดยปีนี้จะจัดขึ้นถึงวันที่ 9 เมษายน 2566 เวลา 10.00 น. - 21.00 น. ณ ฮอลล์ 5-7 ชั้น LG ศูนย์การประชุมแห่งชาติสิริกิติ์